Povzetek mnenja Evropskega nadzornika za varstvo podatkov o podpisu, začasni uporabi in sklenitvi Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju

(2022/C 440/07)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Svet je 28. septembra 2021 Komisijo pooblastil, da z Republiko Mauritius začne pogajanja o novem protokolu o izvajanju Sporazuma o partnerstvu v ribiškem sektorju, sklenjenega med EU in Republiko Mauritius leta 2014. Ta pogajanja so bila uspešno zaključena in 7. maja 2022 je bil parafiran nov protokol o izvajanju Sporazuma o partnerstvu v ribiškem sektorju za obdobje štirih let.

Z ENVP sedaj poteka posvetovanje o predlogu Komisije o podpisu in sklenitvi protokola. ENVP pozdravlja vključitev člena 15 o varstvu podatkov v osnutek protokola, ki krepi raven varstva posameznikov, na katere se nanašajo osebni podatki. Zlasti pozdravlja pojasnilo, da se bodo podatki obdelovali izključno za izvajanje osnutka protokola in da se osebni podatki ne bodo hranili dlje, kot je to potrebno za izmenjavo. Kljub temu priporoča, naj skupni odbor (ki ga sestavljajo predstavniki EU in Republike Mauritius) podrobneje opredeli te zaščitne ukrepe za varstvo podatkov ter vzpostavi ustrezne zaščitne ukrepe, izvršljive pravice posameznikov, na katere se nanašajo osebni podatki, in učinkovita pravna sredstva, ki bodo omogočala prenos osebnih podatkov v skladu s splošno uredbo o varstvu podatkov (1)/uredbo EU o varstvu podatkov (2).

1. UVOD

1. Evropska komisija (v nadaljnjem besedilu: Komisija) je 16. septembra 2022 izdala: — predlog sklepa Sveta o podpisu, v imenu Unije, in začasni uporabi Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026) (v nadaljnjem besedilu: predlog o podpisu protokola); — predlog sklepa Sveta o sklenitvi Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026) (v nadaljnjem besedilu: predlog o sklenitvi protokola) in — predlog uredbe Sveta o dodelitvi ribolovnih možnosti v skladu s Protokolom o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026) (v nadaljnjem besedilu: predlog uredbe).

2. Cilj predloga o podpisu protokola je v imenu Unije odobriti podpis Protokola o izvajanju Sporazuma med Evropsko unijo in Republiko Mauritius o partnerstvu v ribiškem sektorju (2022–2026) (v nadaljnjem besedilu: osnutek protokola) v skladu s členom 43(2) v povezavi s členom 218(5) PDEU ( 3 )

3. Cilj predloga o sklenitvi protokola je odobriti osnutek protokola v skladu s členom 43(2) v povezavi s členom 218(6)(a)(v) in (7) PDEU ( 4 )

4. Cilj ( 5 ) osnutka protokola je izvajanje določb Sporazuma med Evropsko unijo in Republiko Mauritius o partnerstvu v ribiškem sektorju (v nadaljnjem besedilu: sporazum o partnerstvu v ribiškem sektorju) ( 6 )

5. Cilj predloga uredbe je državam članicam EU dodeliti ribolovne možnosti, določene v osnutku protokola ( 7 )

6. To mnenje ENVP je podano v odziv na posvetovanje Komisije z dne 23. septembra 2022 v skladu s členom 42(1) uredbe EU o varstvu podatkov o predlogih o podpisu in sklenitvi protokola. Predlog uredbe je ENVP posredovan zgolj informativno. ENVP pozdravlja sklicevanje na to mnenje v uvodni izjavi 11 ( 8 ) predloga o podpisu protokola in uvodni izjavi 5 predloga o sklenitvi protokola. V zvezi s tem z zadovoljstvom ugotavlja tudi dejstvo, da je bilo z njim že opravljeno neuradno posvetovanje o osnutku protokola v skladu z uvodno izjavo 60 uredbe EU o varstvu podatkov.

5. SKLEPNE UGOTOVITVE

22. Glede na navedeno ENVP priporoča: (1) naj se skupni odbor zaprosi za podrobnejšo opredelitev zahtev glede varstva podatkov iz člena 15 osnutka protokola. Cilj bi moral biti zlasti jasno navesti kategorije osebnih podatkov, ki se bodo obdelovali, in opredeliti posebno obdobje hrambe ter določiti obveznost anonimizacije preostalih osebnih podatkov po določenem obdobju; (2) naj se skupni odbor zaprosi za vzpostavitev ustreznih zaščitnih ukrepov, izvršljivih pravic posameznikov, na katere se nanašajo osebni podatki, in učinkovitih pravnih sredstev, ki omogočajo prenos osebnih podatkov v skladu s splošno uredbo o varstvu podatkov/uredbo EU o varstvu podatkov. S tem ENVP Komisiji priporoča, naj pri tem ustrezno upošteva smernice EOVP št. 2/2020 o členu 46(2)(a) in členu 46(3)(b) Uredbe 2016/679 pri prenosih osebnih podatkov med javnimi organi in telesi s poreklom iz EGP in zunaj njega.

V Bruslju, 24. oktobra 2022 Wojciech Rafał WIEWIÓROWSKI

(1) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(2) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES ( UL L 295, 21.11.2018, str. 39 ).

(3) Člen 1 predloga o podpisu protokola.

(4) Člen 1 predloga o sklenitvi protokola.

(5) Člen 2(1) osnutka protokola.

(6) Sporazum med Evropsko unijo in Republiko Mauritius o partnerstvu v ribiškem sektorju (UL L 79, 18.3.2014, str. 3), https://eur-lex.europa.eu/legal-content/EN/ALL/?uri=uriserv%3AOJ.L_.2014.079.01.0003.01.ENG

(7) Člen 1 predloga uredbe.

(8) ENVP ugotavlja, da se uvodna izjava 11 predloga o podpisu protokola nanaša na „svetovanje“ ENVP, medtem ko se uvodna izjava 5 predloga o sklenitvi protokola sklicuje na „mnenje“ ENVP. Pravilno besedilo je „mnenje“.